Lal Bahadur Shastri
Lal Bahadur Šastri (; 2. oktobar 1904 – 11. januar 1966) je bio indijski državnik, premijer Republike Indije posle Džavaharlala Nehrua, i lider partije Indijskog nacionalnog kongresa.

Biografija 
Bio je član pokreta Mahatme Gandija protiv britanske vlasti u Indiji. Studirao je na nacionalnom Univerzitetu u Kaši Vidiapita, gde je diplomirao i dobio zvanje Šastri. Potom se vratio u politiku i kao sledbenik Gandija, bio zatvaran nekoliko puta, ali je stekao uticajne pozicije u Kongresnoj partiji Ujedinjenih provincija, današnjem Utar Pradešu.
Šastri je dva puta biran za člana parlamenta Ujedinjenih provincija 1937. i 1946. godine, a nakon sticanja nezavisnosti Indije, bio je ministar za unutrašnje poslove i saobraćaj u Utar Pradešu. Ulazi u sastav centralnog indijskog parlamenta 1952. godine i uskoro postaje ministar za železnicu i transport. Godine 1961. imenovan je za ministra unutrašnjih poslova gde stiče reputaciju veštog posrednika. Tri godine kasnije, nakon Nehruove smrti Šastri postaje premijer 9. juna 1964. godine i nastavlja njegovu politiku nesvrstanosti i socijalizma. Kritikovan zbog nesposobnosti da se efikasno nosi sa ekonomskim problemima u Indiji, ali je stekao veliku popularnost i postao nacionalni heroj nakon pobede u Indijsko-pakistanskom ratu, koji je vođen 1965. godine zbog spornog regiona Kašmira. Šastri je umro od srčanog udara nakon potpisivanja mirovnog sporazuma sa pakistanskim predsednikom Ajub Kanom.

Ostalo 
Godine 1965. Šastri je postao počasni građanin Beograda.

Reference

Spoljašnje veze 

Indijski političari
Premijeri Indije